《过黄杨岩》
宋代·邓肃

朔风夜号空，于喁几枝木。
深山自春色，芳草不凋绿。
朋来得佳游，招提藏翠麓。
新酒赤如丹，竹萌肥胜肉。
一醉出门去，缺月挂修竹。
归路沙溪浅，危桥践寒玉。
夜过渭滨居，门庭故不俗。
对坐寂无语，泉声如击筑。
宗盟更可人，相邀勤秉烛。
开缄得捷音，豺狼俱面北。
回棹今可矣，赏心嗟未足。
西去有奇岩，佳名配王屋。
箕踞列十人，未充空洞腹。
更约林宗俱，来伴白云宿。

作者简介：邓肃（1091～1132），字志宏，南剑沙县（今属福建）人。生于宋哲宗元祐六年，卒于宋高宗绍兴二年，年四十二岁。少警敏能文，善谈论。会李纲罢相，上疏争之，干执政怒，罢归居家，绍兴二年（1132年）五月，携母避寇福唐（今福清），五月初九病逝，年仅41岁，归葬于邓墩。肃著有《栟榈集》三十卷，《挥尘后录》传于世。《闽沙邓氏族谱》载：邓肃，字志宏，父祖谷，长子邓普，字寰宇，次子邓慈。